Forslag til Europa-Parlamentets og Rådets forordning (EF) om ændring af Rådets forordning (EØF) nr. 3330/91 om statistikker over udveksling af goder mellem medlemsstater (97/C 203/07) (EØS-relevant tekst) KOM(97) 252 endelig udg. - 97/0155(COD)

(Forelagt af Kommissionen den 2. juni 1997)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i henhold til fremgangsmåden i artikel 189 B i traktaten om oprettelse af Det Europæiske Fællesskab, og

ud fra følgende betragtninger:

I henhold til Rådets forordning (EØF) nr. 3330/91 af 7. november 1991 om statistikker over udveksling af goder mellem medlemsstater (1), ændret ved forordning (EØF) nr. 3046/92 (2), udarbejder Fællesskabet og dets medlemsstater statistikker over udveksling af goder mellem medlemsstater (Intrastat) i den overgangsperiode, der begynder den 1. januar 1993 og udløber på tidspunktet for overgangen til en fælles ordning for beskatning i oprindelsesmedlemsstaten;

forenklingen af lovgivningen for det indre marked, således som der gives udtryk for i SLIM-projektet om enklere lovgivning for det indre marked, har til formål at forbedre virksomhedernes konkurrenceevne og deres jobskabelsespotentiale;

forenklingen af Intrastat-systemet er blevet valgt som pilotprojekt i forbindelse med SLIM, og de konkrete forslag som SLIM-Intrastat-arbejdsgruppen har fremsat med henblik på en lettelse af indberetningsbyrden for de oplysningspligtige, er omhandlet i en meddelelse til Europa-Parlamentet og Rådet og er blevet positivt modtaget;

en begrænsning af antallet af oplysninger på angivelserne, hvor der samtidig bibeholdes et for brugerne acceptabelt informationsniveau, er et velegnet middel til at lette indberetningsbyrden for de oplysningspligtige;

at lade transportformen og leveringsbetingelserne udgå er et led i denne forenkling, det er imidlertid nødvendigt med en overgangsperiode for nogle medlemsstater, således at de kan tilpasse deres nationale statistiske system;

for at begrænse indberetningsbyrden og for at sikre, at de oplysningspligtige behandles ens, bør de fakultative oplysninger udgå; anførelsen af oprindelseslandet er dog for mange brugere af særlig interesse og bør derfor bibeholdes;

af hensyn til de oplysningspligtige og medlemsstaternes forskellige administrative ordninger gives der de nationale myndigheder større spillerum med hensyn til at fastsætte fristerne for indsendelse af angivelserne -

UDSTEDT FØLGENDE FORORDNING:

Artikel 1

I forordning (EØF) nr. 3330/91 foretages følgende ændringer:

1) I artikel 13, stk. 1, udgår ordene »inden for den frist og«.

2) I artikel 23, stk. 1, udgår litra f).

3) I artikel 23, stk. 1, udgår litra g).

4) Artikel 23, stk. 2, affattes således:

»2. Medlemsstaterne kan ikke kræve, at der i det statistiske informationsmedium skal anføres andre oplysninger end de i stk. 1 anførte, dog med undtagelse af følgende oplysninger:

a) i modtagermedlemsstaten: oprindelsesland

b) indtil 31. december 1999: leveringsbetingelser.«

5) I artikel 23 indsættes som stk. 4:

»4. Kommissionen sørger for, at det i De Europæiske Fællesskabers Tidende, serie C, offentliggøres, hvilke oplysninger medlemsstaterne kræver af de oplysningspligtige.«

Artikel 2

1. Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

2. Artikel 1, stk. 1, 2, 4 og 5, anvendes fra 1. januar 1998.

3. Artikel 1, stk. 3, anvendes fra 1. januar 2000. For de medlemsstaters vedkommende, som anvender Rådets direktiv 78/546/EØF (3), 80/1119/EØF (4), 80/1177/EØF (5) og 95/64/EF (6) i deres helhed, eller som kan levere de i disse direktiver omhandlede statistiske oplysninger på andre måder, finder dette stykke dog anvendelse før den 1. januar 2000, nærmere bestemt fra de datoer, der fastlægges af Kommissionen på grundlag af oplysninger fremsendt af den pågældende medlemsstat.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 316 af 16. 11. 1991, s. 1.

(2) EFT nr. L 307 af 23. 10. 1992, s. 27.

(3) EFT nr. L 168 af 26. 6. 1978, s. 29.

(4) EFT nr. L 339 af 15. 12. 1980, s. 30.

(5) EFT nr. L 350 af 23. 12. 1980, s. 23.

(6) EFT nr. L 320 af 30. 12. 1995, s. 25.